Document ID: 32005D0194

ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Μαρτίου 2005
για την τέταρτη τροποποίηση της απόφασης 2004/122/ΕΚ για τη λήψη συγκεκριμένων προστατευτικών μέτρων σχετικά με τη γρίπη των ορνίθων σε πολλές ασιατικές χώρες
[κοινοποιηθείσα υπό τον αριθμό Ε(2005) 521]
(Κείμενο που παρουσιάζει ενδιαφέρον για τον ΕΟΧ)
(2005/194/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 7,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 6,
Εκτιμώντας τα ακόλουθα:
(1)
Η απόφαση 2004/122/ΕΚ της Επιτροπής (3) εκδόθηκε μετά την εκδήλωση της γρίπης των ορνίθων σε πολλές χώρες της Ασίας, συμπεριλαμβανομένης της Ιαπωνίας και της Νότιας Κορέας.
(2)
Η Ιαπωνία και η Νότια Κορέα υπέβαλαν στο Διεθνές Γραφείο Επιζωοτιών (OIE) τις τελικές τους εκθέσεις σχετικά με την κατάσταση όσον αφορά τη γρίπη των ορνίθων στην επικράτειά τους και με τα μέτρα που έχουν ληφθεί για τον έλεγχο της νόσου. Επιπλέον, η Ιαπωνία και η Νότια Κορέα χαρακτήρισαν τις χώρες τους απαλλαγμένες από τη γρίπη των ορνίθων, ενημέρωσαν την Επιτροπή σχετικά με την κατάσταση της υγείας των ζώων και ζήτησαν να τροποποιηθεί η απόφαση 2004/122/ΕΚ αναλόγως. Κατά συνέπεια, τα μέτρα προστασίας που εκδόθηκαν βάσει της απόφασης 2004/122/ΕΚ για τις εν λόγω χώρες δεν πρέπει να εφαρμόζονται πλέον.
(3)
Οι όροι για την εισαγωγή ζώντων πτηνών πλην των πουλερικών από τρίτες χώρες καθορίζονται στην απόφαση 2000/666/ΕΚ της Επιτροπής (4) και συνεπώς οι κανόνες αυτοί εφαρμόζονται και για την Ιαπωνία και τη Νότια Κορέα. Τα ζώντα πτηνά πλην των πουλερικών πρέπει, μεταξύ άλλων, να τίθενται σε απομόνωση (καραντίνα) και να διενεργούνται δοκιμασίες για γρίπη των ορνίθων.
(4)
Λαμβάνοντας υπόψη την κατάσταση όσον αφορά τη νόσο στην Καμπότζη, την Κίνα, την Ινδονησία, το Λάος, τη Μαλαισία, το Πακιστάν, την Ταϊλάνδη και το Βιετνάμ, είναι αναγκαίο να παραταθεί περαιτέρω η περίοδος εφαρμογής των μέτρων προστασίας που προβλέπονται στην απόφαση 2004/122/ΕΚ όσον αφορά τις χώρες αυτές.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2004/122/ΕΚ τροποποιείται ως εξής:
1)
Το άρθρο 3 αντικαθίσταται από το ακόλουθο κείμενο:
«Άρθρο 3
Τα κράτη μέλη αναστέλλουν την εισαγωγή από τη Μαλαισία:
-
πρώτων υλών για τροφές ζώων συντροφιάς και ακατέργαστου υλικού ζωοτροφών που περιέχει τμήματα πουλερικών, και
-
αυγών για κατανάλωση από τον άνθρωπο και μη επεξεργασμένων κυνηγετικών τροπαίων από κάθε είδος πτηνού.»
2)
Το άρθρο 4 παράγραφος 1 αντικαθίσταται από το ακόλουθο κείμενο:
«Άρθρο 4
1. Τα κράτη μέλη αναστέλλουν την εισαγωγή από την Καμπότζη, τη Λαϊκή Δημοκρατία της Κίνας, περιλαμβανομένης της επικράτειας του Χονγκ Κονγκ, την Ινδονησία, το Λάος, τη Μαλαισία, το Πακιστάν, την Ταϊλάνδη και το Βιετνάμ:
-
ακατέργαστων πτερών και τμημάτων πτερών και
-
“ζώντων πτηνών πλην των πουλερικών” όπως ορίζεται στην απόφαση 2000/666/ΕΚ της Επιτροπής, συμπεριλαμβανομένων των πτηνών που συνοδεύουν τους κατόχους τους (πτηνά συντροφιάς).»
3)
Στο άρθρο 7, η ημερομηνία «31 Μαρτίου 2005» αντικαθίσταται από την ημερομηνία «30 Σεπτεμβρίου 2005».
Άρθρο 2
Τα κράτη μέλη τροποποιούν τα μέτρα που εφαρμόζουν στις εισαγωγές έτσι ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως σχετικά την Επιτροπή.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 8 Μαρτίου 2005.

Labels: 17
20
3
6
18